നികുതി നിയമം: ഇന്ത്യക്കെതിരായ കേസുകള് പിന്വലിക്കാന് ബ്രിട്ടീഷ് കമ്ബനി കെയേണ് ന്യൂഡല്ഹി: നികുതി നിയമത്തിന്റെ പേരില് തുക ഈടാക്കിയതിന് നഷ്ട പരിഹാരമായി ഫ്രാന്സിലും യു.എസിലുമുള്ള ഇന്ത്യന് ആസ്തികള് കണ്ടുകെട്ടാനാവശ്യപ്പെട്ട് നല്കിയ കേസുകള് പിന്വലിക്കാന് സന്നദ്ധത അറിയിച്ച് ബ്രിട്ടീഷ് കമ്ബനി കെയേണ് എനര്ജി. ഈടാക്കിയ തുകയായ 100 കോടി ഡോളര് 7,343 കോടി രൂപ നല്കാമെന്ന് ഇന്ത്യ ഉറപ്പുനല്കിയ സാഹചര്യത്തിലാണ് പ്രഖ്യാപനം. തുക കൈമാറി ദിവസങ്ങള്ക്കകം കേസുകള് പിന്വലിക്കുമെന്ന് കമ്ബനി സി.ഇ.ഒ സൈമണ് തോംസണ് പറഞ്ഞു. 2012ല് നടപ്പാക്കിയ പൂര്വകാല പ്രാബല്യമുള്ള നിയമപ്രകാരം ഉടമകള് മാറിയാലും ഇന്ത്യയിലെ ആസ്തികള്ക്ക് 50 വര്ഷം മുമ്ബുവരെയുള്ള നികുതി ഈടാക്കാം. ഇന്ത്യയെ നിക്ഷേപ സൗഹൃദ രാജ്യമാക്കുന്നതിന് തടസമാകുന്നുവെന്നു പറഞ്ഞ് കഴിഞ്ഞ മാസം ഈ നികുതി നിയമം സര്ക്കാര് റദ്ദാക്കിയിരുന്നു. പ്രമുഖ ടെലികോം കമ്ബനി വോഡഫോണ്, ഫാര്മസ്യൂട്ടിക്കല്സ് സ്ഥാപനമായ സനോഫി, ഊര്ജ മേഖലയിലെ കെയേണ്സ് ഉള്പ്പെടെ വന്കിടക്കാര് ഈയിനത്തില് നല്കാനുള്ള 1.1 ലക്ഷം കോടി രൂപ വേണ്ടെന്നുവെക്കാനും നേരത്തേ ഈടാക്കിയ 8,100 കോടി രൂപ മടക്കി നല്കാനും ഇന്ത്യ തീരുമാനിച്ചു. മടക്കിനല്കാനുള്ള 7,900 കോടി രൂപയും കെയേണ്സിനാണ്. എല്ലാ കേസുകളും പിന്വലിക്കാമെങ്കില് മാത്രമേ തുക നല്കൂ എന്ന് ഇന്ത്യ അറിയിച്ചിരുന്നു. ഇതിന് മറുപടിയിലാണ് കെയേണ്സ് സി.ഇ.ഒയുടെ പ്രതികരണം.